寄王深甫
作者：劉敞
朝代：宋

paragraphs: 前日君遠遊，相憐每獨悲。
寧知君未返，自笑還若兹。
賢者易姓逃，聖者微服馳。
聖賢不必容，吾道其如飴。
浮舟潁水清，遠與塵囂違。
卜鄰西郊郭，得近樵漁期。
主人文章伯，聲望高一時。
平生莫往還，見我如舊知。
勢與年俱忘，胸中坦無疑。
人當意氣展，何有憂寒饑。
反思萬類情，紏纒未易推。
向者雖定居，睽孤常不怡。
邇來暫奔走，師友足自持。
物或損而益，吾又何怨爲。
且苟無陳人，吾豈能至斯。
歲窮景蕭條，多感令志衰。
須君濟其弱，嗟子何當來。